
                                                                    AVIZ

asupra propunerii  legislative pentru modificarea şi completarea Ordonanţei de urgenţă a Guvernului nr.34/2006 privind atribuirea contractelor de achiziţie publică, a contractelor de concesiune de 
lucrări publice şi a contractelor de concesiune de servicii
În conformitate cu prevederile art. 95 din Regulamentul Camerei Deputaţilor, republicat, cu modificările ulterioare, Comisia pentru politică economică, reformă şi privatizare a fost sesizată, spre dezbatere şi avizare, cu propunerea legislativă pentru modificarea şi completarea Ordonanţei de urgenţă a Guvernului nr.34/2006 privind atribuirea contractelor de achiziţie publică, a contractelor de concesiune de lucrări publice şi a contractelor de concesiune de servicii, trimisă cu adresa nr. Pl-x 313 din 12 mai 2008, înregistrată sub  nr. 21/80 din 13 mai 2008. 
Senatul, în calitate de primă Cameră sesizată, a respins propunerea legislativă în şedinţa din 6 mai 2008.
Potrivit prevederilor art. 75 din Constituţia României, republicată, şi  ale art.92 alin. (9) pct. 1 din Regulamentul Camerei Deputaţilor, republicat, cu modificările ulterioare, Camera Deputaţilor este  Cameră decizională.
Potrivit prevederilor art. 61 din Regulamentul Camerei Deputaţilor, republicat, cu modificările ulterioare, Comisia a dezbătut iniţiativa legislativă menţionată mai sus, în şedinţa din  18 iunie 2008.

Membrii Comisiei au examinat propunerea legislativă supusă avizării, expunerea de motive, avizul favorabil al Consiliului Legislativ trimis cu adresa nr. 1738 din 17 decembrie 2007 şi punctul de vedere al Guvernului transmis cu adresa nr. 133 din 16 ianuarie 2008 prin care nu susţine adoptarea acestei iniţiative legislative.
În urma dezbaterilor, membrii Comisiei pentru politică economică, reformă şi privatizare, au constatat că propunerea legislativă nu se justifică, întrucât  încalcă legislaţia română în materie de achiziţii publice, respectiv Ordonanţa de urgenţă nr. 34/2006, cu modificările şi completările ulterioare, precum şi Hotărârea Guvernului nr. 925/2006 pentru aprobarea normelor de aplicare a prevederilor referitoare la atribuirea contractelor de achiziţie publică, a contractelor de concesiune de lucrări publice şi a contractelor de concesiune de servicii, care asigură transpunerea completă a acquis-ului comunitar referitor la acest domeniu, mai exact a celor mai recente Directive ale Uniunii Europene în domeniu (Directiva 2004/17/CE şi Directiva 2004/18/CE). Aşadar, propunerea legislativă nu numai că încalcă prevederile directivelor europene din domeniul achiziţiilor publice, dar este în măsură să genereze în practică anomalii menite să împiedice atribuirea contractelor de achiziţii publice.

Pe de altă parte, din perspectiva definiţiei preţului estimat (preţul prevăzut în studiul de fezabilitate), propunerea legislativă nu este aplicabilă din punct de vedere practic, întrucât stadiul de fezabilitate poate fi regăsit doar în cazul contractelor de lucrări, fiind omise contractele de furnizare şi contractele de servicii. 
Faţă de considerentele susmenţionate, membrii Comisiei pentru politică economică, reformă şi privatizare au hotărât, cu majoritate de voturi (1 vot împotrivă şi o abţinere), avizarea negativă a propunerii legislative.
  În raport cu obiectul şi conţinutul său, iniţiativa legislativă face parte din categoria legilor ordinare.
     PREŞEDINTE

